**תהלים פט-צג: להתרפק על כותלי המעון**

**דף למנחה**

מזמור צ בתהלים מתחיל רצף של אחד-עשר מזמורים המיוחסים למשה רבנו. המזמור מתחיל בפנייה אישית וישירה מאוד: 'מעון אתה היית לנו בדור ודור'. מפנייה אישית זו הוא ממשיך בתיאורים על חולשת האדם אל מול גדלות האל ובדינמיקה שהמפגש הזה יוצר.

ננסה להבין כיצד האדם מתמודד מול המפגש עם האינסוף, האם זוהי חוויה מגדילה ומרחיבה או שמא חוויה מקטינה ומשתקת? כיצד ניתן למצוא דרך בה משמש האינסוף כ'מעון'?

**הלימוד**

נפתח בשירה של רחל חלפי '**שבירויות'** המתארת את עומק החוויה האנושית של האדם כאחד מתוך מכלול הקיום הקוסמי. עיינו בשיר ונסו להבין את המהלך שהיא מציגה.

* אפשר להשתמש בחלק הזה כפתיח. השיר מציג את החוויה של הסופיות. אפשר לשאול את הלומדים מתי בחייהם הרגישו חוויית 'אינסוף' והאם הייתה זו חוויה נעימה או מפחידה. מה הקשר בין חוויית האינסוף לחוויית הסופיות? שאלות אלה יכולות לשמש לתחילת הדיון או ללוות אותו לכל אורכו, בכל המקורות הנלמדים.

לאחר עיון ראשוני במזמור נרצה להתעמק בביטוי 'מעון אתה היית לנו בדור ודור'.

המזמור מיוחס למשה רבנו, ונראה כי יש כאן פנייה אישית מאוד, בלשון נוכח, אל האל; פנייה שיוצרת תחושה של דיבור פנים אל פנים. שאלות נוספות להעמקה: האם הידיעה כי המזמור נאמר על ידי משה רבנו, מוסיפה משהו על הבנת תוכנו? נשוחח על ייחודיותו של משה כנביא שדיבר עם האל 'פנים אל פנים', וקיבל את התורה.

נתעמק בביטוי 'מעון' - מה השורש שלו? (מעון, מענה). נעיין ב**מילון אבן שושן** ונפנה לראות כיצד **רש"י ואבן עזרא** מבינים את הביטוי כפי שמובא במזמור. שניהם מתארים את אינסופיותו של האל מבחינת הזמן – כקיים תמיד. בנוסף, שניהם מדברים על המעון כמקום שאליו אפשר להימלט. ננסה בהמשך לחשוב על אותו מקום מחסה – האם זה מקום תודעתי, נפשי, אמוני? מה באינסופיותו של האל מאפשר לנו להימלט אליו?

נעיין **במדרש ילקוט שמעוני** - כיצד הוא מבין את הביטוי 'מעון'? המדרש נוגע בשאלה הפילוסופית של היחס בין האל לעולם, יחס שממנו נובע המתח בחוויה הקיומית, בין תחושת הטפלות לתחושת המשמעות. השוו בינו לבין השיר של רחל חלפי שבו פתחנו, ביחס לפנייה האישית של האדם אל האל, וביחס לשאלת הטפלות והמשמעות.

בחלק השני של הלימוד נתמקד בשאלה, **כיצד האינסוף יכול לתת מענה?**

המזמור מתחיל בפנייה אישית לאל, פנייה אליו כאל 'מעון' ולאחר מכן מתוארת אפסות האדם אל מול גדולתו ואינסופיותו של האל. ננסה במקורות הבאים להבין את שתי התנועות שיכולות להתעורר במפגש עם האינסוף - מחיקה ואי-אחיזה מוחלטת, ומולן הרגשת שלמות ואחדות עם האינסוף. כיצד האינסוף יכול לתת מענה?

עיינו בשיר **בבניין הרב-** של רחל חלפי המשחקת בין מוטיבים מנוגדים: בניין העשוי מים. בדרך זו היא מתארת את חווית אי-האחיזה האינסופית, אי-יציבות מוחלטת, גם בגופה שלה. היא מחפשת אחר מעקה לאחיזה ללא הצלחה. נסו להשוות בין שיר זה לבין שירה של חלפי שראינו בפתיחה. במה הם דומים? איזו חוויית סופיות ואינסופיות עולה בשניהם?

חלקו האחרון של הלימוד מביא מגוון מקורות שנוגעים בחוויה הקיומית מול האינסופי, ובאפשרות לקשר איתו.

אילו התמודדויות מציגים הקטעים השונים אל מול המפגש עם האינסוף? האם החוויה חיובית - מעצימה, מגדילה; או שמא שלילית - חסרה, משתקת? עם אילו מהקטעים אתם מזדהים, אילו תחושות של עמידה מול האינסוף מתעוררות בכם?

חלק מהמקורות, מתורת המזרח, מדגישות את הפגישה עם 'האין', המובילה לפגישה עם 'האינסוף'.

* סטיבן פולדר, מורה ומתרגל מדיטציה ותיק, מתאר את ה'אבסורדיות' בפנייה לאל בלתי נראה.
* ג'ון קבט-זין מתאר את התחוללות הפנימית של פגישה עם האינסוף בזמן מדיטציה, אך זו מתאימה לכל חוויית נגיעה עם האינסוף.

לסיום, מה דעתכם: האם וכיצד האינסוף יכול להיות 'מעון'? נסו לחשוב על החוויה כמעון ילדים, כמקום שמאפשר צמיחה. איך אפשר לצמוח במעון של האינסוף?